9. การจัดการ

1) โครงสร้างการจัดการ

บริษัทฯ อยู่ระหว่างการปฏิบัติตามแผนฟื้นฟูกิจการมีบริษัท อินเตอร์ ฟาร์อีสท์ แพลนเนอร์ จำกัด
เป็นผู้บริหารแผน อำนาจในการบริหารจัดการ บริษัทฯ จึงอยู่ภายใต้การจัดการของผู้บริหารแผน
ดังรายการต่อไปนี้

รายนามคณะกรรมการ บริษัท อินเตอร์ ฟาร์อีสท์ แพลนเนอร์ จำกัด ในฐานะผู้บริหารแผน 

  ชื่อ-สกุล ตำแหน่ง

  นายณรงค์ เตชะไชยวงศ์ กรรมการ

นายศุขขโต พุ่มมาลี กรรมการ

นายดำริห์ เอมมาโนชญ์ กรรมการ 

รายนามคณะกรรมการเดิม ของ บริษัท อินเตอร์ ฟาร์อีสท์ วิศวการ จำกัด (มหาชน)

  ชื่อ-สกุล ตำแหน่ง

  นายณรงค์ เตชะไชยวงศ์ ประธานเจ้าหน้าที่บริหาร

นายศุขขโต พุ่มมาลี รองประธานเจ้าหน้าที่บริหาร

  นายดำริห์ เอมมาโนชญ์ กรรมการผู้จัดการ

ขอบเขตอำนาจของผู้บริหารแผน คือ
“กรรมการผู้มีอำนาจสองคนลงลายมือชื่อร่วมกันและประทับตราสำคัญของบริษัท”

ขอบเขตอำนาจของคณะกรรมการ หลังเข้ากระบวนการฟื้นฟูกิจการ ไม่มี เนื่องจาก
อำนาจหน้าที่ในการจัดการกิจการและทรัพย์สินของบริษัทและบรรดาสิทธิตามกฎหมายของผู้ถือหุ้นของบริษัท
เว้นแต่สิทธิที่จะได้รับเงินปันผลตกแก่ ผู้บริหารแผนฟื้นฟูกิจการ
ตามคำสั่งของศาลล้มละลายกลางตามมาตรา 90/20 และ 90/21 แห่งพระราชบัญญัติล้มละลาย
พุทธศักราช 2483

2) การสรรหากรรมการและผู้บริหาร

ภายหลังเข้าสู่กระบวนการฟื้นฟูกิจการ อำนาจของคณะกรรมการและผู้ถือหุ้น ตกแก่ผู้บริหารแผน
สำหรับการสรรหาผู้บริหาร ผู้บริหารแผนจะเป็นผู้พิจารณาร่วมกับผู้บริหารของบริษัท
โดยใช้วิธีสรรหาบุคคลที่มีความรู้ความสามารถ
หรือหาบริษัทที่ปรึกษาที่มีความถนัดในแต่ละสาขาและมีประสบการณ์ที่สามารถนำความรู้ความสามารถมาใช้ในการทำงานได้เป็นอย่างดี

3) ค่าตอบแทนผู้บริหารของบริษัท อินเตอร์ ฟาร์อีสท์ วิศวการ จำกัด (มหาชน)

3.1 ค่าตอบแทนที่เป็นตัวเงิน

(ก) ค่าตอบแทนในฐานะกรรมการบริษัท ไม่มี

(ข) ค่าตอบแทนของผู้บริหาร ในปี 2547 จำนวน 4 คน เท่ากับ 8,176,000.- บาท

เป็นค่าตอบแทนในรูปเงินเดือน 

4) การกำกับดูแลกิจการ

ผู้บริหารแผนและคณะผู้บริหารของบริษัททุกท่าน กับดูแลกิจการให้เป็นไปตามแนวทางของ

แผนฟื้นฟูกิจการและหลักการกำกับดูแลกิจการที่ 15 ข้อ ของตลาดหลักทรัพย์แห่งประเทศไทย ดังนี้

1. นโยบายเกี่ยวกับการกำกับดูแลกิจการ ผู้บริหารแผน และคณะผู้บริหารมีความมุ่งมั่นที่จะ

สร้างมูลค่าเพิ่มแก่กิจการในระยะยาว จึงบริหารงานด้วยความรอบคอบและระมัดระวัง
เพื่อให้เป็นไปตามแผนฟื้นฟูกิจการและเกิดประโยชน์สูงสุดต่อเจ้าหนี้ ลูกค้าและพนักงาน
ให้บริษัทสามารถแข่งขันกับคู่แข่งในตลาดและครอบครองสัดส่วนทางการตลาดให้ดีขึ้นเรื่อยๆ
ดูแลมิให้เกิดปัญหาความขัดแย้งทางผลประโยชน์ ดำเนินงานด้วยความโปร่งใส
คำนึงถึงความเสี่ยงอยู่เสมอ สามารถตรวจสอบได้ รวมทั้งมีการรายงานผลการดำเนินการตามแผนฯ
ต่อเจ้าพนักงานพิทักษ์ทรัพย์ ,คณะกรรมการเจ้าหนี้ ,ตลาดหลักทรัพย์แห่งประเทศไทย
และเปิดเผยข้อมูลแก่ผู้เกี่ยวข้องทุกฝ่ายอย่างเพียงพอ

2. สิทธิของผู้ถือหุ้น

บริษัทอยู่ระหว่างฟื้นฟูกิจการตามคำสั่งศาลล้มละลายกลาง ดังนั้น
บรรดาสิทธิและอำนาจหน้าที่ในการจัดการกิจการและทรัพย์สินของบริษัท
สิทธิตามกฎหมายของผู้ถือหุ้นเว้นแต่สิทธิที่จะได้รับเงินปันผล จึงตกแก่ผู้บริหารแผน

  3. สิทธิของผู้มีส่วนได้เสีย

บริษัทให้ความสำคัญต่อสิทธิของผู้มีส่วนได้เสียทุกกลุ่ม ไม่ว่าจะเป็นพนักงาน คู่ค้า เจ้าหนี้ ลูกค้า
คู่แข่งขัน บริษัทปฏิบัติต่อทุกกลุ่มอย่างเป็นธรรมด้วยความรับผิดชอบและเอาใจใส่
ประพฤติตามกรอบกติกา หลีกเลี่ยงวิธีการไม่สุจริตเพื่อเป็นการทำลายผู้มีส่วนได้เสียทุกกลุ่ม
ปฏิบัติตามข้อกำหนดของกฎหมายและกฎระเบียบต่างๆ ที่เกี่ยวข้อง

4. การประชุมผู้ถือหุ้น

บริษัทอยู่ระหว่างฟื้นฟูกิจการตามคำสั่งศาลล้มละลายกลาง ดังนั้น
บรรดาสิทธิและอำนาจหน้าที่ในการจัดการกิจการและทรัพย์สินของบริษัท
สิทธิตามกฎหมายของผู้ถือหุ้นเว้นแต่สิทธิที่จะได้รับเงินปันผล จึงตกแก่ผู้บริหารแผน
ดังนั้นบริษัทจึงมิได้จัดประชุมผู้ถือหุ้น แต่บริษัทก็ยังคงรายงานผลการดำเนินงานผ่านทาง ก.ล.ต.
และตลาดหลักทรัพย์แห่งประเทศไทย ซึ่งผู้ถือหุ้นสามารถรับทราบได้ตลอดเวลา

5. ภาวะผู้นำและวิสัยทัศน์

ผู้บริหารแผนและคณะผู้บริหารได้มีการกำหนดภารกิจ กลยุทธ์ เป้าหมาย แผนธุรกิจ
และงบประมาณของบริษัทอย่างชัดเจนและมีการติดตามผลการปฏิบัติงานอย่างสม่ำเสมอ
เพื่อให้เป็นไปตามแผนธุรกิจและประมาณที่กำหนดไว้อย่างมีประสิทธิภาพและประสิทธิผล
มีการกำหนดบทบาท หน้าที่ ความรับผิดชอบและอำนาจในการอนุมัติค่าใช้จ่ายต่างๆ อย่างชัดเจน

6. ความขัดแย้งทางผลประโยชน์

บริษัทให้ความสำคัญต่อการทำรายการใดๆ ที่อาจก่อให้เกิดความขัดแย้งทางผลประโยชน์

โดยเฉพาะกับรายการที่เกี่ยวโยงกัน จะพิจารณาอย่างเหมาะสมและรอบคอบทุกครั้ง
เพื่อปฏิบัติให้เป็นไปตามแผนฟื้นฟูกิจการและหลักเกณฑ์ของ ก.ล.ต.
และตลาดหลักทรัพย์แห่งประเทศไทย

7. จริยธรรมธุรกิจ

บริษัทได้กำหนดแนวทางให้พนักงานทุกระดับ
ถือปฏิบัติหน้าที่ตามภารกิจของตนเองด้วยความซื่อสัตย์สุจริต และเป็นธรรมต่อผู้มีส่วนได้เสียทุกกลุ่ม
และมีการติดตามผลการปฏิบัติตามแนวทางดังกล่าวเป็นประจำ

8. การถ่วงดุลของกรรมการที่ไม่เป็นผู้บริหาร

บริษัทอยู่ระหว่างฟื้นฟูกิจการตามคำสั่งศาลล้มละลายกลาง ดังนั้น
บรรดาสิทธิและอำนาจหน้าที่ในการจัดการกิจการและทรัพย์สินของบริษัทสิทธิตามกฎหมายของผู้ถือหุ้นและกรรมการ
จึงตกแก่ผู้บริหารแผน

9. การรวมหรือแยกตำแหน่ง

ผู้บริหารแผนและผู้บริหารระดับสูงเป็นบุคคลคนเดียวกัน
อย่างไรก็ตามเพื่อเป็นการสอบทานการบริหารงาน
บริษัทได้มีการว่าจ้างบริษัทอื่นที่ไม่มีส่วนเกี่ยวข้องกับบริษัท
เพื่อทำหน้าที่ตรวจทานการบริหารงานของผู้บริหารแผนและผู้บริหารระดับสูงด้วย

10. ค่าตอบแทนกรรมการและผู้บริหาร

ได้รายงานไว้แล้วในข้อ 9 (3) เรื่องค่าตอบแทนผู้บริหารอย่างไรก็ตาม การกำหนดค่าตอบแทน
บริษัทได้กำหนดให้เป็นไปตามหน้าที่ความรับผิดชอบที่ได้รับมอบหมายอย่างเหมาะสม

11. การประชุมคณะกรรมการ

บริษัทอยู่ระหว่างฟื้นฟูกิจการตามคำสั่งศาลล้มละลายกลาง ดังนั้น
บรรดาสิทธิและอำนาจหน้าที่ในการจัดการกิจการและทรัพย์สินของบริษัท
สิทธิตามกฎหมายของผู้ถือหุ้นและกรรมการ จึงตกแก่ผู้บริหารแผน

12. คณะอนุกรรมการ

บริษัทไม่มีคณะอนุกรรมการที่ได้รับการแต่งตั้งโดยตรงจากผู้บริหารแผน

  13. ระบบการควบคุมและการตรวจสอบภายใน

  รายงานไว้แล้วในข้อ 10 เรื่องการควบคุมภายใน

14. รายงานของคณะกรรมการ

ผู้บริหารแผนซึ่งทำหน้าที่ในการจัดการกิจการของบริษัท
เป็นผู้รับผิดชอบรายงานงบการเงินของบริษัทเพื่อให้การเปิดเผยข้อมูลและการจัดทำงบการเงินเป็นไปตามมาตรฐานการบัญชี
จึงเลือกใช้ผู้ตรวจสอบบัญชีที่มีคุณสมบัติตรงตามข้อกำหนดของ ก.ล.ต.
และยังได้เปิดเผยข้อมูลสำคัญต่างๆ ของบริษัทอย่างเพียงพอและสม่ำเสมอ
โดยให้เป็นไปตามแผนฟื้นฟูกิจการ กฎระเบียบของ ก.ล.ต.และตลาดหลักทรัพย์แห่งประเทศไทย

15. ความสัมพันธ์กับผู้ลงทุน

บริษัทได้เปิดเผยข้อมูลที่ถูกต้อง ครบถ้วน
โปร่งใสและทั่วถึงทั้งรายงานข้อมูลทางการเงินและข้อมูลทั่วไป โดยได้เผยแพร่ข้อมูลข่าวสารต่างๆ
ดังกล่าว ผ่านช่องทางและสื่อการเผยแพร่ข้อมูลของตลาดหลักทรัพย์
ซึ่งเพียงพอต่อการตัดสินใจของผู้ลงทุน

5) การดูแลเรื่องการใช้ข้อมูลภายใน

บริษัทให้ความสำคัญต่อการนำข้อมูลภายในไปใช้อย่างมาก
จึงได้กำหนดให้มีผู้ดูแลการเปิดเผยข้อมูลภายในแก่บุคคลภายนอกในแต่ละเรื่องอย่างชัดเจน
รวมทั้งได้กำหนดให้มีข้อตกลงกับผู้บริหารและพนักงาน
ห้ามมิให้นำข้อมูลภายในไปใช้หรือเปิดเผยแก่บุคคลภายนอกเพื่อประโยชน์ส่วนตน
ทั้งนี้ได้มีการกำหนดบทลงโทษทางวินัยไว้ด้วย

6) บุคลากร

จำนวนพนักงานทั้งสิ้นของบริษัท ณ วันที่ 31 ธันวาคม 2547 มีจำนวน 369 คน
โดยแบ่งเป็นสายงานขาย จำนวน 48 คน ,สายงานบริการ จำนวน 198 คน
,สายงานบริหารและสนับสนุน จำนวน 123 คน ผลตอบแทนของพนักงานที่ได้รับเป็นประจำ คือ
เงินเดือน ส่วนผลตอบแทนระหว่างปฏิบัติงาน ซึ่งไม่คงที่ ได้แก่ ค่านายหน้า ,เงินรางวัล
,ล่วงเวลา ฯลฯ

บริษัทมีนโยบายในการพัฒนาบุคลากร โดยการจัดอบรมให้พนักงานมีความรู้ความเข้าใจ
และมีความเชี่ยวชาญเกี่ยวกับผลิตภัณฑ์ของบริษัทอย่างสม่ำเสมอ

โครงสร้างองค์กร บริษัท อินเตอร์ ฟาร์อีสท์ วิศวการ จำกัด (มหาชน)